Margir eru í vandræðum með nýjan hvolp vegna þess að hann vill endalaust vera að flaðra upp um gesti , sérstaklega ef það er einhver sem hann þekkir . Þetta getur verið hvimleitt vandamál þar sem hvolpurinn getur skitið út og jafnvel rifið föt , velt börnum um koll og jafnvel fullorðnum ef um er að ræða mjög stóran hvolp . Hvers vegna flaðrar hvolpurinn upp ? Ástæðan fyrir því að hundurinn flaðrar upp er að hann er að reyna að heilsa . Hundar heilsa meðal annars með því að hnusa af andlitinu og hvolpar sleikja munnvikin á hinum hundinum til að gefa til kynna að þeir séu undirgefnir og vilji vel . Það sem þú vilt gera er að kenna hundinum að þegar hann heilsar fólki sé æskilegt að hann geri eitthvað annað en að flaðra upp um það . Það er mikilvægt að verðlauna ekki hundinn óvart fyrir flaður , til dæmis með því að tala við hann ( “ ekki flaðra svona elskan ” “ nei þetta má ekki ” eða eitthvað slíkt ) eða snerta hann ( t.d. að ýta honum niður er snerting sem hann getur tekið sem verðlaun ) . Þetta getur verið alveg sérstaklega erfitt þegar um er að ræða krúttlegan hvolp sem er svo ótrúlega glaður að sjá þig ! Það getur verið erfitt að fá hvolpinn til að skilja þetta en ennþá erfiðara að fá gesti til að vera með í þjálfuninni því það er mun erfiðara að þjálfa fólk en hunda . Hvernig fæ ég þá hvolpinn til að hætta þessu ? Þá snúum við okkur að þjálfuninni sjálfri . Ég mæli með því að nota ekki þvinganir eða ógnun við þessa þjálfun . Fólk er oft ekki sammála um hvað teljist ógnun en ég myndi segja að upprúllað dagblað sem er dúnkað á höfuðið er t.d. ógnun þótt því sé ekki beitt sem barefli þá virkar það samt með því að segja við hundinn “ hlýddu eða ég lem þig með þessu upprúllaða dagblaði ” . Það getur alveg virkað en er ekki góð leið til að ná jákvæðu og góðu sambandi við hundinn sinn . Mér var í gamla daga kennt að setja hnéð upp í bringuna á hundinum en það myndi ég aldrei gera í dag . Svo eru til allskonar aðferðir sem miða að því að gera flaður óþæginlegt til að láta hann hætta þessu , til dæmis að grípa í loppurnar og halda í þær þar til hvolpurinn fer niður og að setja hendina í trýnið á hvolpinum þegar hann hoppar upp . Ég myndi segja að þessar aðferðir geti mögulega valdið sumum hvolpum streitu og vanlíðan og myndi þess vegna ekki mæla með þeim , jafnvel þótt þær virki . Jákvæða aðferðin þess að þjálfa hundinn til að skilja að hann eigi ekki að flaðra er flaður hundsað ( krossleggja hendur og snúa sér undan þannig að hann fari niður ) og síðan verðlaunar þú hegðun sem þú vilt sjá , sem er fjórir fætur á gólfi . Það er mjög sniðugt að gera æfingar þar sem þú ert tilbúin / n með góðbita og bíður þar til framfæturnir fara niður á gólfið og verðlaunar það ( sniðugt að nota klikker í þetta fyrir þá sem nota svoleiðis en það er ekki nauðsynlegt ) . Það skiptir ekki máli þótt að hundurinn hafi verið að flaðra rétt á undan , því hann upplifir bara verðlaunin fyrir nákvæmlega þá hegðun sem á sér stað þegar góðbitinn kemur , þess vegna er mikilvægt að vera snöggur með bitann þegar fæturnir eru á gólfinu . Sumir hundar eru sáttir við að fá leikfang í munninn til að róa sig á meðan mesti æsingurinn gengur yfir . Það er líka mjög snjallt að þjálfa hundinn til að gera eitthvað sérstakt til að heilsa í staðin fyrir að flaðra , til dæmis að setjast og heilsa með loppunni eða að snerta hendi með trýninu . Eins og ég sagði er erfiðasta vandamálið oft að þjálfa fólk sem kemur í heimsókn til að vera ekki að klappa hundinum þegar hann flaðrar og verðlauna hann þannig fyrir þessa hegðun sem þú ert að reyna að koma í veg fyrir ! Þegar þú þjálfar hundinn á þennan hátt verður það ekki lengur neikvæð upplifun þar sem hundurinn hættir einhverri hegðun vegna slæmra afleiðinga , heldur upplifun sem er jákvæð bæði fyrir hundinn og eigandann og báðir upplifa að hafa náð árangri .